Papersnake/gushiwen huggingface dataset:
后七问 其二 问影
成鹫（清代）

不辨谁宾主，何因有往还。怜君时一顾，笑我未能閒。

世态胶难合，前尘迹可删。终当事韬晦，相待掩重关。
旅夜忆郁子南归
田汝鳷（明代）

月上高梧风露清，疏灯旅夜忆君行。
孤舟深傍芦花宿，鱼火潜依浦屿明。
江上雁过乡思剧，天涯人去梦魂惊。
含情无那江皋晚，愁听寒更断古城。
贾岛峪
丁炜（清代）

青山名傍古人存，贾岛穷居有故村。客舍无烟成独叹，秋风落叶向谁论？

十霜几堕并州泪，万里空归蜀道魂。烟月石楼寒寂寂，夜深疑叩老僧门。
水龙吟·题瓢泉
辛弃疾（宋代）

稼轩何必长贫，放泉檐外琼珠泻。乐天知命，古来谁会，行藏用舍。人不堪忧，一瓢自乐，贤哉回也。料当年曾问，饭蔬饮水，何为是、栖栖者。
且对浮云山上，莫匆匆、去流山下。苍颜照影，故应流落，轻裘肥马。绕齿冰霜，满怀芳乳，先生饮罢。笑挂瓢风树，一鸣渠碎，问何如哑。
巡课新港番童
黄对扬（清代）

草榻琴书岁月迁，多因训课滞青毡。几团绿树迷村外，十里青畦到马前。

闻说夷人敦旧俗，也参讲席味真诠。民风自古关儒术，服教番黎正帖然。
星诸兄挽词
释文珦（宋代）

吾宗老兄弟，夫子最高明。
问学穷根柢，公忠出性情。
夙能全至孝，元不念修程。
道自成均重，身由射策荣。
把麾闻列郡，持橐贰春卿。
得请还山早，居家旧疾平。
正安琳馆乐，忽报玉楼成。
死后名逾盛，生前志未行。
他年如定谥，谥号决当清。
临江仙
贺铸（宋代）

暂假临淮东道主，每逃歌舞华筵。经年未办买山钱。筋骸难强，筵坐沐猴禅。

行拥一舟称浪士，五湖春水如天。越人相顾足嫣然。何须绣被，来伴拥蓑眠。
袁州北崇胜寺二首
赵蕃（宋代）

病中曾觅扊扅炊，别后东西无自知。
似说诸侯枉行卷，却从群彦赴明时。
相如定辱君王问，郑老宁容尔汝期。
几欲寄书愁不达，偶因閒暇一酬诗。
清江道中 其二
许珏（清代）

春宵苦不寐，破晓上征车。野旷天垂幕，河乾地卷沙。

绯桃十数树，绿柳两三家。何必江南好，天涯揽物华。
经故人坟
王恭（明代）

东城日将曙，驱马入寒云。无复平生友，空馀数尺坟。

卧麟行鸟迹，断碣积苔纹。欲荐寒泉水，临风涕泗纷。
送子开侍郎出守徐州
彭汝砺（宋代）

彭城事事似南都，顷岁曾分刺史符。吏治甚惭前有召，民谣更愧昔无襦。

最思凤沼凤凰集，还见雁池鸿雁孤。万事我今无一乐，扁舟归梦满江湖。
暮春
王禹偁（宋代）

索寞红芳又一年，老郎空解惜春残。
才闻莺啭夸杨柳，已被蝉声哭牡丹。
壮志休磨三尺剑，白头谁藉两梁冠。
酒罇何必劳人劝，且折余花更尽欢。
饭山道院
黄石翁（元代）

万钟鼎食不到我，正自不必西山饿。饭山云气如炊烟，三餐而山肠果然。

临川丞相有素愿，何处独无鱼羹饭。劝君饭客先饭穷，往往乞丐皆英雄。
送王制置帅成都
曹勋（宋代）

从来吴蜀势相亲，制阃今勤侍帝臣。
可但覆瓯称直道，暂烦分陕济斯民。
剑关日下山河重，井络天开号令新。
圣主遂宽西顾念，遨头正及锦江春。
夏雨
刘攽（宋代）

邑居苦嚣尘，洒扫长不给。萧条一雨馀，草木遍青湿。

静无浮埃生，清有凉风入。愧惭天地功，人力那能及。
数诗分题二首 其一
孔武仲（宋代）

一邑临襄汉，青衫正少年。二毛侵鬓发，披雾始窥天。

三接龙光远，曈昽白日边。四门方杂还，羔雁贲林泉。

五斗安微禄，虽贫志浩然。六韬聊自试，有策佐平燕。

七札穿强弩，诸君必凯旋。八荒驰贡篚，恩旨罢戈鋋。

九九期君用，惭非命世贤。十官何敢望，于此卜归田。
渔家傲·道德文章传几世
辛弃疾（宋代）

道德文章传几世。到君合上三台位。自是君家门户事。当此际。台山正抱西江水。三万六千排日醉。鬓毛只恁青青地。江里石头争献瑞。分明是。中间有个长生字。
题富春山水画册 其五
符兆纶（清代）

旧游回首意苍凉，负尔花间陌上香。好著片帆重送我，风流苏小访钱塘。
因游支硎寺寄邢端公
皎然（唐代）

大厦资多士，抡材得豫章。清门推问望，早岁骋康庄。

作用方开推，声名久擅场。丹延分塞郡，宿昔领戎行。

始驭屏星乘，旋阴蔽茀棠。朝端瞻鹗立，关右仰鹰扬。

威令兼宁朔，英声重护羌。三军成父子，杂虏避封疆。

身执金吾贵，时遭宝运昌。雍容持汉槊，肃穆卫周堂。

排难知臣节，攻疑定国章。一言明大义，千载揖休光。

践职勋庸列，修躬志行彰。优游应慕陆，止足定师张。

中扆怀殊政，南州伫小康。仁为桂江雨，威是柏台霜。

謇谔言无隐，公忠祸不防。谴深辞紫禁，恩在副朱方。

切玉锋休淬，垂天翅罢翔。论文征贾马，述隐许求羊。

肘后看金碧，腰间笑水苍。诗题白羽扇，酒挈绿油囊。

旷达机何有，深沈器莫量。时应登古寺，佳趣在春冈。

止水平香砌，鲜云满石床。山情何寂乐，尘世自飞扬。

已遇炉峰社，还思缉蕙房。外心亲地主，内学事空王。

花会宜春浅，禅游喜夜凉。高明依月境，萧散蹑庭芳。

得道殊秦佚，隳名似楚狂。馀生于此足，不欲返韶阳。
酬和二章拜呈慈云大师伏惟采览·和桂子
胡则（宋代）

孤峰耸高桂，千载同一日。
秋气正飞霜，天风落丹实。
纷纷宝砌傍，颗颗露珠密。
始自月中来，又从骊颔出。
香浮古佛刹，光照高僧室。
吴越饶珍异，金玉非俦匹。
尝咏贤人诗，未载史臣笔。
至矣天竺山，山灵诞奇物。
偈二首
释得升（宋代）

万仞崖头打一推，待渠绝后复苏来。
活鱍鱍禅须自悟，万重关锁一时开。
闻罗曙云秋耕苦潦 其一
张穆（明代）

寒溪同浦月，十里隔秋看。诗忆穷偏细，愁应定后宽。

水田时恐后，山气夜将寒。力食何多难，凄然咏素餐。
己巳元旦
金应澍（清代）

爆竹声中转斗杓，侧身天地故乡遥。欣看云物占丰岁，定有忠良翊圣朝。

老健方知天意厚，乱平更虑世风浇。起来枕上留归梦，先去焚香谢九霄。
华阳吟三十首
白玉蟾（宋代）

不动丝毫过玉关，关头自有玉京山。
能於山上通来往，风搅九天霜雪寒。
夏日游玉泉山罗汉洞叠前韵
弘历（清代）

宿具游山兴，因来避暑频。月光瞻古佛，笙韵听新筠。

空色原无二，林泉自有真。寄言尘俗客，到此悟迷津。
答张子白来韵 其一
成鹫（清代）

东林争敢似南皮，一月烦君两寄诗。水浸田园生计拙，尘封笔寄报书迟。

委心穷达能无事，极目云山有所思。九夏安居才及半，商量移棹待寻谁。
燕京春晚晓起看牡丹
吴灏（清代）

薄晚吹绵柳暗枝，一宵凉雨送春诗。晓看狼藉芳菲尽，红白缤纷作地衣。
杂咏下 壁立万仞
洪适（宋代）

立壁无蹊径，纤尘不可留。若知心匪石，那复为身谋。
和叔盎画马
苏轼（宋代）

天骥德力备，马外龙麟中。皇天不遣言，兀与图画同。

驽骀饱官粟，未受一洗空。十驾均一至，何事籋云风。
明道元年章献明肃皇太后朝会十五首
佚名（隋代）

肃肃临下，有威有容。
循循事上，惟信惟忠。
盛礼兴乐，示慈训恭。
君臣协吉，惟道之从。
戏效乐天体
张镃（宋代）

去日不可再，来日焉可虚。
直待百事足，漫把四大拘。
黄河几曾清，白发莫旋乌。
全福贵安然，真乐难强图。
朴直自许我，才能不如渠。
已盟方寸心，免苦六尺躯。
登台值明时，击壤容匹夫。
轻车历野寺，小船泛晴湖。
金鲫池内观，白猿洞前呼。
孤山未学林，长堤且怀苏。
珍实不满器，醇醪只携壶。
更带两耳铛，旋煮四腮鱼。
意均饱暖适，迹或升沉殊。
达人旷大观，万象归一途。
凡鼎鸡变化，佛性狗有无。
快答此话头，拟议计即疎。
江行得水压青渔下小桥一句足成唐律
萧立之（宋代）

老去无心任一瓢，意行聊复侣渔樵。云迷远树昏残照，水压青渔下小桥。

物我境空鸡已木，功名梦断鹿犹蕉。插秧绿遍江南岸，又送年光入画桡。
寄题袁机仲侍郎殿撰建溪北山四景 其一 妙净庵
杨万里（宋代）

韩子不肯佛，饶操苦出家。何如妙净老，紫橐碧莲花。
绍兴朝会十三首
佚名（隋代）

明明天子，万福来同。
嘉宾式燕，曷不肃雍。
燕以示慈，式礼莫愆。
乐能君子，容止可观。
病酒新愈独卧苹风阁戏书
陆游（宋代）

用酒驱愁如伐国，敌虽摧破吾亦病。
狂呼起舞先自困，闭户垂帷真庙胜。
今朝屏事卧湖边，不但心空兼耳静。
自烧沉水瀹紫笋，聊遣森严配坚正。
追思昨日乃可笑，倚醉题诗恣豪横。
逝从屈子学独醒，免使曹公怪中圣。
夜坐喜晏伯谦谈禅
方太古（明代）

海月未出山，清宵起灯烛。
草坐偕道流，谈禅畅幽独。
云岩一何深，心远境自足。
泠然忽成悟，风吹隔窗竹。
中秋月
王禹称（宋代）

明可鉴秋毫，供吟属我曹。隔年方得见，终夕敢辞劳。

冷向天心白，清临露掌高。霜台相照处，寒色满蓝袍。
竹溪直院盛称起予草堂诗之善暇日览之多有可
刘克庄（宋代）

一砚常摩拊，宁容点涴痕。
洗教残墨去，乞与小鱼吞。
岩石微尘浣，洼泉寸鬣翻。
安知马肝紫，姑爱麝胶浑。
体制该秦篆，飞腾慕禹门。
校人勿烹汝，腹有素书存。
茂之乞画楚山图余将游武林走笔戏答
胡宗仁（明代）

片帆已挂晓须开，无奈游情日与催。
欲画楚山青万叠，待余行看越山来。
望岳
袁昶（清代）

何年涌地出巃嵷，散作浮青数点峰。一气空濛走溟渤，双丸隐见宿长松。

谁探玉检千盘顶，试觅金仙九节筇。云欲出溪还隐去，紫烟待叩灌坛踪。
同朱五题卢使君义井
高适（唐代）

高义唯良牧，深仁自下车。宁知凿井处，还是饮冰馀。

地即泉源久，人当汲引初。体清能鉴物，色洞每含虚。

上善滋来往，中和浃里闾。济时应未竭，怀惠复何如。
乌啄枣
梅尧臣（宋代）

树头阳乌饥啄枣，破红遶地青蝇老。
青蝇雨湿惊不飞，残枣入泥人不扫。
西风落尽鸟亦归，晋客齿黄终懊恼。
法刚化士干蒋山藏经乞语
章甫（宋代）

钟山夜半发奇怪，火光炽然脱三昧，
法筵龙象不须惊，宝公留得眉毛在。
食轮才转法轮随，楼台金碧还相辉。
大千经卷何处觅，刚禅藏在僧伽叶。
如来言语皆真实，别有真经名第一。
琅函宝藏不能收，若遇知音请拈出。
回雁峰
与恭（元代）

官路迢迢野店稀，薄寒催客早添衣。南分五岭云天远，雁到衡阳亦倦飞。
沁园春 桃花源次夫子韵
顾太清（清代）

一夜东风，吹醒桃花，春到人间。趁月朗风柔，扁舟一棹，绿波趁趁，花影珊珊。

洞里有天，天涯有路，风月莺花终古闲。惜春去，怕桃花结子，冷落神仙。

此中大好盘桓。有人面、依稀似旧年。怅前度刘郎，如今老去，玄都种树，树已含烟。

日暮天寒，露滋风损，开落无心谁与传。认不出，似婷婷倩女，素魄娟妍。
半帆
何绛（明代）

江流分别涧，日听水潺潺。片席如来去，诸僧任往还。

好风吹不尽，皓月照常閒。毕竟归何处，茫茫天地间。
林元美司户耕乐亭
陈俊卿（宋代）

天地秘绝景，雅属幽人居。
卜筑俯清流，旷然心目舒。
岂惟水澄碧，山色佳有余。
凉风左右来，竹柏相扶疏。
亭中何所有，缥囊万卷书。
亭外何所有，青蒲映红蕖。
客来何所为，高论唐虞初。
文字共发越，琴槊一以娱。
冬寒饱霜蟹，秋思多鲈鱼。
良田自种秫，酒瓮春浮蛆。
无事时痛饮，有时还荷锄。
试问田家乐，田家此乐无。
阅陶集偶有所感
赵鼎（宋代）

彭泽县令八十日，束带耻为升斗污。二十四考中书令，端委庙堂挥不去。

两公于此固无心，钟鼎山林随所寓。慎勿蹉跎两失之，岁晚要寻栖息处。
次高待制韵登真珠山采白石子
洪皓（宋代）

下马登山不厌高，疑穷石壁望松寥，
如珠可玩俄盈匊，似米仍圆屡折腰。
何异宋都星陨璞，实连燕地玉生苗。
牛羊践履真堪惜，绝恨当年纵采樵。
与粹之游支提九日仲宗以诗酒见寄次韵答之
李弥逊（宋代）

蛇径回环织女机，足间欹石碍云飞。
西风短发期乌帽，落日清尊走白衣。
病眼逢山寒水净，妄心更事远烟微。
扫除磊磈装怀地，为载千岩万壑归。
西江月　咏芙蓉四首 其一 雨中芙蓉
王慎中（明代）

急洒端为洗垢，轻飘故为匀妆。亭亭仙质占秋光。

扫尽妖淫仪状。

弱骨凝寒益峭，朱唇带湿犹香。神游梦作雨云狂。

不到荆襄台上。
岳阳楼留别张公
庄昶（明代）

千尺云楼万顷湖，我公雄槩眼中无。霜天几度入坐定，缥渺长中步到虚。

鸥畔野舟都荡荡，帘前香影共如如。当年信有东山眼，宇宙中间合自孤。
赠蔡儒效
释德洪（宋代）

我家与君邻屋居，君昔未生先长我。君发齐眉我总角，竹居读长供日课。

君诵盘庚如注瓶，我读孝经如转磨。长老奇君王佐才，拭目颙颙观长大。

十三环坐同赋诗，出语已能惊怯懦。风雷绕纸成千篇，弃遗不惜如零唾。

神思义表文融明，清绝如珠不受涴。江左相传纸价增，东坡一读不复和。

怀高识远不可屈，功成回首破甑堕。家贫口众难自安，出图斗粟充饥饿。

闹闻笔阵扫万人，上国英雄胆先破。殿前作赋声摩空，盛名四海争掀播。

华裾如葱马如龙，九衢突若流星过。我经忧患早衰微，生怕虚名招实祸。

方衣童首住江村，饱饭爱寻閒处卧。睡馀信手摸长看，会意起来行复坐。

林泉成趣亦题诗，年来藁帙成堆垛。仙郎开卷面发光，誇我雄词惊李贺。

相期他日同此游，先买邻庵山数朵。青松白石闻此言，共作庐山二十个。
怀顿修诃衍时在匡山予挂锡雷峰
释今严（明代）

情閒渐渐平怀抱，竟夏忘言到杪秋。频别悟人无解语，独吟荒径有微愁。

一溪霜叶客中尽，几树寒声簟外幽。最忆汉阳峰月好，依依遥对武昌楼。
早起
李商隐（唐代）

风露澹清晨，帘间独起人。莺花啼又笑，毕竟是谁春。
培山书屋辞为金学士作
杨士奇（明代）

崔嵬兮培山，窈窕兮幽居。前峨峨兮芳林，俯溜溜兮澄渠。

鸟交交兮和鸣，云英英兮敛舒。山中人兮采芝，聊栖迟兮恬以愉。

集夫容兮为衣，杂兰椒兮佩袆。列左右兮图书，以旦以夕兮不知渴饥。

爰稽古兮唐虞，惟孔颜兮吾之师。世远兮心同，游志千载兮乐且无期。

静与动兮有时。承景运兮翱翔，登金门兮玉堂，焕云汉兮发天章。

奉圣君兮九五，弘化理兮道弥光。眷山中兮故居，渺予怀兮能忘。
朱涣
张伯端（宋代）

白云封断仙岩路，重重洞门深窈。翠竹笼烟，苍崖溅瀑，古木阴森回抱。坛空不老。锁一片莓台、几丛莎草。试把桃源，较量风景是谁好。

乘鸾人去已久，只今惟有，鹤飞猿啸。树拥香幢，泉敲玉佩，疑是群仙重到。尘氛可笑。久志慕丹台，梦思蓬岛，愿把英游，细参梨与枣。
梅花喜神谱·大蕊八枝
宋伯仁（宋代）

曳颈吟松梢，何异扬州鹤。
胡为鹤未成，苦被玄裳错。
失调名
佚名（宋代）

别是一般春色好。
哭公孙子正
宋祁（宋代）

穷愁四十鬓华侵，肘卧垂杨感慨深。
遗墨未乾园令札，悲弦长慨献之琴。
嗟贤有梦龙占苦，对臆无言鵩坐阴。
三步过车绵酹薄，死生从此隔朋簪。
弼公院问病
刘言史（唐代）

一头细发两分丝，卧见芭蕉白露滋。

欲令居士身无病，直待众生苦尽时。
赋得荆溪夜湍送蒋逸人归义兴山
皇甫冉（唐代）

惊湍流不极，夜度识云岑。长带溪沙浅，时因山雨深。

方同七里路，更遂五湖心。揭厉朝将夕，潺湲古至今。

花源君若许，虽远亦相寻。
次马初心韵 其一
徐瑞（宋代）

良朋难合易参差，处独频频入梦思。岁晚得君相料理，老怀磊落更谁知。
次韵潘德鄜山行
史浩（宋代）

学佛以佛魔，学儒为儒缚。胡不朝隐几，㗳焉似南郭。

是非风过耳，名利束高阁。回视平生心，无乃亦大错。

便当息万缘，摆去如斧削。神游八极表，笑傲有馀乐。

山水得胜处，一揽襟量廓。杖锡群峰颠，宫殿浮碧落。

下瞰徐符岩，居然在山脚。众水会一涧，颓波泻珠箔。

奔放出中涂，隐潭钟万壑。轰如破蛰雷，急似晴空雹。

或复地中行，鸢飞鱼自跃。跻攀至飞电，乳窦知谁凿。

向来因风絮，句法诚软弱。六花倾万仓，千古无锁钥。

濛润遍寰海，何止洒林薄。凭栏眼欲眩，顿洗眵昏浊。

翻身上妙高，愈觉吟魂矍。凿齿对弥天，相视两无怍。

祇恐星轺登，蕙帐闻怨鹤。
青溪阁
黄度（宋代）

江家旧宅枕溪头，谁向溪湾著小楼。
无奈当年亡国恨，潮生潮落几时休。
经冯将军墓
陈允平（宋代）

同山半白云，此地葬将军。
香火空遗像，朝廷纪旧动。
铁衣悬古塔，金钺镇荒坟。
一涧清泠水，年年生紫芹。
慈严院
祖无择（宋代）

恩德传名久，慈严赐号新。
楼台□半□，风水忆长春。
客有披襟者，时无洗耳人。
清音发钟磬，翠色混松筠。
住合登仙籍，来宜出俗尘。
经年嗟倥偬，半日喜逡巡。
席上诗情逸，樽中酒味醇。
怱怱又归去，自愧使君身。
鬬鸡诗
庾信（南北朝）

开轩望平子。
骤马看陈王。
狸膏熏鬬敌。
芥粉壒春场。
解翅莲花动。
猜羣锦臆张。
和育王十二题·金沙池
李覯（宋代）

遥闻金在沙，知是虚名号。
世人方竞奢，何兹有遗宝。
梦谢对越赋寄
裘琏（清代）

梦回愁不去，烧烛看君诗。吟到怀人句，依然载酒时。

山城黄叶蚤，海岸白云迟。翘首关山路，含凄未有期。
哭{匠斤换赣}十五章
辛弃疾（宋代）

玉雪色可爱，金石声更清。
孰知催轮早，跬步不可行。
昭应李郎中见贻佳作次韵奉酬
王建（唐代）

窗户风凉四面开，陶公爱晚上高台。中庭不热青山入，

野水初晴白鸟来。精思道心缘境熟，粗疏文字见诗回。

诸生围绕新篇读，玉阙仙官少此才。
次韵朱万卿五首 其五
陈造（宋代）

平时歌酒伴，云散与风流。白发潘怀县，青衫许散愁。

生怜自谋拙，人谓不堪忧。只拟江湖去，狂吟和棹讴。
知府司封见和喜雨诗次韵陈谢
朱长文（宋代）

天意分明应鲁雩，高坛晨拜紫袍濡。
禽窥旧井寒泉长，鱼泳新袍涸辙苏。
敏政有余闲利刃，清诗无颣掷灵珠。
夏畦蒙润秋皋稔，颜巷销忧卒岁娱。
题游墨斋词后
王遂（宋代）

游公已去今安在，学步虚声过午清。
最喜高谈言太极，一轮放下月华明。
雨再作政妨海棠
范成大（宋代）

漂红湿紫满莓苔，泼墨浓云尚送雷。
风雨岂无他日再，何须随却海棠来？
第五十四风穴麈鹿颂
释义青（宋代）

禁殿重闱视听危，侧思偏立绛纶垂。汉乡云断汀洲迥，岭暮猿啼孤月随。
竹溪直院盛称起予草堂诗之善暇日览之多有可
刘克庄（宋代）

通国兴仁逊，浑然太古时。
不营分表事，肯拾道傍遗。
山步多樵笛，郊行足酒旗。
马应无失塞，羊岂有亡歧。
坠李羞三咽，堆金畏四知。
如何仙圣境，着得窃桃儿。
戏书欧公答梅圣俞莫饮酒诗后即效其体
范当世（清代）

莫谈道，谈道能令诗不好。君诗谈道甘如饴，我甚味之无由嗤。

惟其言语既诙谐，难复瞻顾如彼时。君不见李白猖狂不自疑，语语金丹绿玉卮，临路悲歌怀仲尼。

君于其诞或笑之，无怪不能为其辞。君谓圣俞莫做诗，但当饮酒无所知。

又言为善将功施，万事峥嵘未得齐。我爱居士集，绎彼删存思。

还当一一求公疵，聊以弟子诤其师。
安贫
韩偓（唐代）

手风慵展八行书，眼暗休寻九局图。
窗里日光飞野马，案头筠局长蒲卢。
谋身拙为安蛇足，报国危曾捋虎须。
举世可能无默识，未知谁拟试齐竽。
区彦斯茂对君玉携酒过中林访平子
李之世（明代）

故人载酒至，石榻一开樽。访友来蒿径，课吟傍竹垣。

庭兰芳气合，阶树野禽喧。值此秋光好，乘閒共晤言。
十月二十日作
王禹偁（宋代）

重衾又重茵，盖覆衰孏身。
中夜忽涕泗，无复及吾亲。
须臾残漏忽，吏报国忌辰。
凌旦骑马出，溪冰薄潾潾。
路傍饥冻者，颜色颇悲辛。
饱暖我不觉，羞见黄州民。
昔贤终禄养，往往归隐沦。
谁教为妻子，头白走风尘。
修身与行道，多愧古时人。
试院唱酬十一首 次前韵三首
苏辙（宋代）

老去在家同出家，《楞伽》四卷即生涯。
粗诗怪我心犹壮，细字怜君眼未花。
霜落初惊衾簟冷，酒酣犹喜笑言哗。
归心知有三秋恨，莫学匆匆下坂车。
门前溪水似渔家，流浪江湖归未涯。
邂逅高人来说法，支离枯木旋开花。
诸生试罢书如积，剧县归时论正哗。
安得骑鲸従李白，试看牛女转云车。
渴醪能使客忘家，屈指归期已有涯。
鱼化昨宵惊细雨，鹿鸣他日饮寒花。
已谙江上肴蔬薄，莫笑衙前鼓笛哗。
太守况兼乡曲旧，会须投辖止行车。
次韵金汉臣喜晴
方回（元代）

雨足秧畴始放晴，乡邻所至有欢声。
宰公明察无冤狱，太守辛勤自劝耕。
我昔黄童成白首，谁今赤子视苍生。
定知米价秋来减，遍买村醪处处行。
次陈梦锡韵二首
陈造（宋代）

薄雪晶莹压屋茅，未须桂玉计晨庖。
已便盐絮明愁眼，更喜乌鸢得夜巢。
小听骚人赋梁苑，旋看春意满东郊。
忍寒便拟寻梅去，梦想瑶英点旧俏。
转调二郎神·闷来弹鹊
徐伸（宋代）

闷来弹鹊，又搅碎、一帘花影。漫试著春衫，还思纤手，熏彻金猊烬冷。动是愁端如何向，但怪得、新来多病。嗟旧日沈腰，如今潘鬓，怎堪临镜？
重省。别时泪湿，罗衣犹凝。料为我厌厌，日高慵起，长托春酲未醒。雁足不来，马蹄难驻，门掩一庭芳景。空伫立，尽日阑干倚遍，昼长人静。
木香花
晃咏之（宋代）

朱帘高槛俯幽芳，露浥烟霏玉褪妆。
月冷素娥偏有态，夜寒青褪不禁香。
从教春事年年晚，要使诗人日日狂。
替取秋兰纫佩好，忍随风雨受凄凉。
寄城中亲旧
晁说之（宋代）

苍皇逐客投兰若，傍晓衾寒喜且惊。
隐隐似闻开静版，沈沈欲且读经声。
好将迟暮此间过，强欲论思何处行。
城里有谁能念我，劳渠努力致升平。
王顺之得子寄二绝次韵报之 其一
晁说之（宋代）

宾客能谈少傅儿，海中仙果得生迟。自今一落人间后，即见新枝压旧枝。
春日从将军游山寺诗
何处士（南北朝）

兰庭厌俗赏，柰苑瞩年华。始入香山路，仍逢火宅车。

慈门数片叶，道树一林花。虽悟危藤鼠，终悲在箧蛇。
昭君五首 其五
孙蕡（明代）

玉颜啼泪湿胡沙，东望长安不见家。月满穹庐愁似海，强将心事付琵琶。
郡斋秋夜即事寄斛斯处士许秀才
杜牧（唐代）

有客谁人肯夜过？独怜风景奈愁何。
边鸿怨处迷霜久，庭树空来见月多。
故国杳无千里信，彩弦时伴一声歌。
驰心只待城乌晓，几对虚檐望白河。
对酒口占
钱月龄（明代）

把盏临窗树，惊心叶半黄。有愁消腊醑，无计避秋霜。

浮世蜗粘壳，劳生蚁战场。生涯从烂醉，拂石卧残阳。
余倅父子挽词二首
林亦之（宋代）

谁唱双棺薤曲悲，前声未断后声随。
人间父子情何限，可忍长箫逐个吹。
奉调入闱捧檄而喜诗以志之
常纪（清代）

一麾深恐窃名邦，守拙山城志已降。差喜讼庭花绕砌，敢矜龙已笔能扛。

月卿衔命来天阙，玉尺衡才到锦江。未学幸叨光盛典，孤灯风雨忆寒窗。
秋江罢钓图
符锡（明代）

尽日楚江濆，钓竿把成趣。岂不在得鱼，江空且归去。
答杨八敬之绝句（杨时亦谪居）
刘禹锡（唐代）

饱霜孤竹声偏切，带火焦桐韵本悲。

今日知音一留听，是君心事不平时。
挽资政殿学士吏部尚书曾公二首 其二
刘摰（宋代）

百岁悲欢俯仰间，讣惊畴昔涕汍澜。玉堂天圣传先契，兰省元丰事长官。

寂寂尘音华屋闭，萧萧云木故山寒。深心令德今何愧，付与无穷后世看。
梦至一园池藕花盛开水鸟飞鸣为作二小诗记之
张耒（宋代）

平池秋水雨来深，无数红妆出岸阴。
翠幕深藏知有意，白鸥相见本无心。
春雪 其二
李纲（宋代）

东君也解惜芳容，故把冰花密密封。索索响寒窗外竹，亭亭戴白岭头松。

只惊满眼飘风絮，不觉濒溪卧玉龙。身在天涯归未得，浇愁直欲倒千钟。
观奕
罗洪先（明代）

藏身随地足，动著便堪疑。两利计为上，交锋机已危。

每当拂心处，颇嫌收手迟。旁观今更审，鹬蚌莫相持。
恩赐麒麟服次俨山陆学士见赠韵 其一
严嵩（明代）

宫衣擎出圣恩新，云锦辉裁五色麟。敢以轩裳誇物采，极知鱼水喻君臣。

文明有象方呈瑞，和气攸钟本配仁。犬马此身难报称，秪将周嗣咏振振。
赣学乡饮礼成二首
李昴英（宋代）

风化之原出泮芹，饮循豆笾陈。
国中推择爵齿德，堂上献酬介僎宾。
主一敬存容自肃，歌三乐备意相亲。
粲然应接非观美，所望今人样古人。
绵楼
薛能（唐代）

溪边人浣纱，楼下海棠花。极望虽怀土，多情拟置家。

前山应象外，此地已天涯。未有销忧赋，梁王礼欲奢。
蒙云叟司户宠示佳篇若将以功名相勉者再用韵以呈 其二
华镇（宋代）

直须富贵在何时，到手杯行且莫辞。未放沈酣千日醉，何妨酬唱百篇诗。

喜看小雨生新润，要使閒愁破两眉。景物秋来尽佳句，濡毫会看墨成池。
题济南城西张寺丞园亭
范飒（宋代）

园林再到身犹健，官职全抛梦乍醒。
惟有南山与君眼，相逢不改旧时青。
中秋日侍皇太后万善殿礼佛因游览瀛台诸胜 其一
弘历（清代）

节到中秋好，波连太液虚。壶天涵月宇，佛地敞云居。

色净参荷舫，香真坐桂疏。寿康无量寿，如是乐何如。
长寿乐·南昌生日
李清照（宋代）

微寒应候。望日边六叶，阶蓂初秀。爱景欲挂扶桑，漏残银箭，杓回摇斗。庆高闳此际，掌上一颗明珠剖。有令容淑质，归逢佳偶。到如今，昼锦满堂贵胄。
荣耀，文步紫禁，一一金章绿绶。更值棠棣连阴，虎符熊轼，夹河分守。况青云咫尺，朝暮重入承明后。看彩衣争献，兰羞玉酎。祝千龄，借指松椿比寿。
怀傅木虚游勾漏未返
欧大任（明代）

葛洪昔日求丹处，闻尔飘飖驾羽车。风静乍疑鸾啸后，田荒犹识象耕馀。

朝随石室攀圭洞，夜蹑天坛礼玉虚。龙峤有经何处觅，蒙山应授羡门书。
七绝句
罗公升（宋代）

水旱关何事，兵凶孰汝怜。
但寻师壁谷，莫误客求田。
去年五月十八日归自唐山感旧
钱时（宋代）

新岭归来整一年，老夫心事只依然。
何曾碍却家常饭，国史宏纲手自编。
夏秋之交小舟早夜往来湖中绝句
陆游（宋代）

梦笔桥东夜系船，残灯耿耿不成眠。
千年未息灵胥怒，卷地潮声到枕边。
杂咏一百首·贾谊
刘克庄（宋代）

寄声谢绛灌，勿毁洛阳人。
岁晚治安策，谆谆礼大臣。
梅子黄时雨 雨夜联句
关锳（清代）

云漏斜阳，放帘额半晴，旋又吹黑。听两点三声，屋檐馀滴。

半堕杨花吹又起，东风摇曳如怜惜。任蛛丝、空际噀珠，欲网无力。

凄绝。西园陈迹。有阴苔凑绿，新韭肥碧。念剪烛西窗，晤言何日。

满院烟芜催暝早，隔灯听响荒街屐。思今夕。万一故人来得。
效行行重行行
郑经（明代）

昔与君别离，杨柳绿依依。今我来相思，雨雪已霏霏。

岁月易如来，音书一何稀。相隔万馀里，何从知音徽。

朝愁南浦云，暮惊孤雁飞。思君寝不寐，皓月透素帏。

中夜起踯躅，自屋霜四围。芳年度华月，良人归不归。
墓上植百合花
潘嗣英（明代）

芳魂素质似乔仙，花气宜人百合传。移向山头和露种，与君重结后生缘。
南海马大夫远示著述，兼酬拙诗，辄著微诚再
刘禹锡（唐代）

汉家旄节付雄才，百越南溟统外台。身在绛纱传六艺，
腰悬青绶亚三台。连天浪静长鲸息，映日帆多宝舶来。
闻道楚氛犹未灭，终须旌旆扫云雷。
贺曾修撰帅江陵
董颖（宋代）

麟符虎节烂龙光，势重侯藩壮帝乡。
那复谢玄将淝水，政烦汲帝守淮阳。
咄嗟万户无穷惠，清净三州已试方。
余事不妨哦妙句，韦郎韵胜寝凝香。
偶忆万州戏作短歌
陆游（宋代）

峡中天下最穷处，万州萧条谁肯顾？去年正月偶过之，曾为巴人三日住。
南浦寻梅雪满舟，西山载酒云生屦。
至今梦听竹枝声，灯火纷纷驿前路。
残春游客蜀江边，陈迹回思一怆然。
渐老定知欢渐少，明年还复忆今年。
尘外
朱继芳（宋代）

尘飞不到处，山色入芒屦。
乘兴一长吟，回头已忘句。
玉楼春
徐照（宋代）

萤飞月里无光色。波水不摇楼影直。每怜宿粉涴啼痕，懒把旧书观字迹。

枯荷露重时闻滴。君梦不来谁阻隔。妾身不畏浙江风，飞去飞来方瞬息。
紫萸香慢·近重阳
姚云文（宋代）

近重阳偏多风雨，绝怜此日暄明。问秋香浓未，待携客、出西城。明自羁怀多感，怕荒台高处，更不胜情。向尊前，又忆漉酒插花人。只座上、已无老兵。
凄清。浅醉还醒。愁不肯，与诗平。记长楸走马，雕弓笮柳，前事休评。紫萸一枝传赐，梦谁到、汉家陵。尽乌纱便随风去，要天知道，华发如此星星。歌罢涕零。
旅中早秋
刘威（唐代）

金威生止水，爽气遍遥空。草色萧条路，槐花零落风。

夜来万里月，觉后一声鸿。莫问前程事，飒然沙上蓬。
衢学讲堂更名时心和贰车韵车韵五首
袁甫（宋代）

道心无坏变无成，只怕微云点太清。
重坎之亨人不识，一轮素月本来明。
喜迁莺·晓月坠
和凝（五代）

晓月坠，宿云披，银烛锦屏帷。建章钟动玉绳低，宫漏出花迟。
春态浅，来双燕，红日渐长一线。严妆欲罢啭黄鹂，飞上万年枝。
读史述 其十五 周瑜
魏学洢（明代）

公瑾起江东，翩翩美年少。瞒兵百万来，风流剧谈笑。

一箭火鸦发，糜烂连天徼。黑焰走江陵，飞光落刀鞘。

奔涛沸鼙鼓，鲛舞鲸鱼跳。赋诗横槊人，惊魂腥孤峤。

潮转紫旗回，江青发红照。
南山宣圣庙窃见太守黄公题名有作 其二
许彦先（宋代）

数仞环分一径深，讲筵深处暮烟沈。金铃木舌新扬意，忠孝昭昭剌史心。
谢朝中贵人
李邦义（明代）

风尘已了燕京债，世事宁嗟蜀路难。此去沧州堪寄傲，不妨人作傲人看。
效阮公诗
江淹（南北朝）

夏后乘两龙。
高会在帝台。
荣光河雒出。
白云苍梧来。
侍御多贤圣。
升降有羣才。
四时有变化。
盛明不徘徊。
高阳邈已远。
竚立谁语哉。
次韵洪尉 其三
方岳（宋代）

此郡如败弓，一弛不可张。吾曹如庸医，了未分阴阳。

幸哉岁小稔，意中犹差强。与民同一饱，䆉稏秋风黄。
戏书保安院壁
强至（宋代）

僧言此寺从唐建，冠盖无人一到来。
还似长官居僻邑，不逢使者枉行台。
和正仲提举
彭汝砺（宋代）

败谷死灰枯木枝，禅那一味说无思。优昙昨夜花开了，碧眼胡儿知未知。
奉陪段相公晚夏登张仪楼
姚向（唐代）

秦相架群材，登临契上台。查从银汉落，江自雪山来。

俪曲亲流火，凌风洽小杯。帝乡如在目，欲下尽裴回。
移居谢友人见过
赵师秀（宋代）

赁得民居亦自清，病身于此寄飘零。笋从坏砌砖中出，山在邻家树上青。

有井极甘便试茗，无花可插任空瓶。巷南巷北相知少，感尔诗人远扣扃。
同郭师圣司空仲容探韵得江字
冯时行（宋代）

孤月流高天，分影遍千江。
我来无人境，亦复窥幽窗。
好客如佳月，开门辄摐摐。
月到客亦到，不隔山{左山上凶下儿}谾。
把手入茅庐，笑语钟新撞。
一鸣惊人友，更挟飞凫双。
连璧光照眼，老我心所降。
呼童洗瓦盏，竹叶倾册山缸。
清溪漱鸣玉，老树森高幢。
更招二三子，放怀山水邦。
分题得佳句，一字鼎可扛。
男儿树勋德，出手便可椿。
愿移诗句力，挽俗还纯厖。
惟予心已灰，庶几鹿门庞。
正阳驿舍梦郑并州寄书开之即三山图也
梅尧臣（宋代）

我来清淮侧，梦得郑公书。
开书一把玩，乃是三山图。
山形雄且邃，笔画简而疏。
纸幅不盈尺，万仞势有余。
卷置怀袖中，意获寤已无。
同赵叔问江仲嘉游法华之胜为曲水会有客先焉还饮舟中分韵赋诗得山字一首
程俱（宋代）

乖龙忽起华阳天，东来御雨鸣空山。丰隆轰空光照地，怒髯抉石翻云烟。

蜿蜒遗迹尚如昨，势若九曲来河源。纷纷火齐散林莽，至今璀璨青霞端。

我来夏木正森寂，万箨篵篵抽琅玕。冰渠逗玉转清浅，爽气五月生秋寒。

安知引胜独无处，双凫径度飞帆前。强寻幽径俯东涧，一笑却棹稽山船。

如闻神物家近岫，雪色千丈明山川。谁能遗我太平酒，戏追玉斧希林巅。
独燎
顾璘（明代）

冬巡仍野宿，独燎向更深。报国将何事，临民负此心。

风灯摇短晕，霜角袅哀音。百感方无那，猿啼况近林。
清明雨中登楼南望寄銮江诸英俊
曹伯启（元代）

衮衮年华去住难，悠悠今古独凭栏。江山惯识市朝变，桃李那凭风雨寒。

旅食又惊三月到，閒情聊喜一家安。衰颜何物酬佳节，频倒清尊强自宽。
谢淮东漕虞寿老宝文察院寄诗二首
杨万里（宋代）

诗吸三江卷五湖，雕琼为句字为珠。
前身谢守吟澄练，今代世南行秘书。
獬豸峨冠久尘醭，星辰听履郎须臾。
夜来飞入东园去，梦里分明觉後虚。
过刘允叔故居
舒岳祥（宋代）

流水孤村里，先生此故居。
风流今已矣，天道竟何如。
古屋前朝桧，芗岩万卷书。
苍苔封瓦砾，野燐出丘墟。
杨花
齐己（唐代）

暖景照悠悠，遮空势渐稠。乍如飞雪远，未似落花休。

万带都门外，千株渭水头。纷纭知近夏，销歇恐成秋。

软著朝簪去，狂随别骑游。旆冲离馆驿，莺扑绕宫楼。

江国晴愁对，池塘晚见浮。虚窗萦笔雅，深院藉苔幽。

静堕王孙酒，繁黏客子裘。咏吟何洁白，根本属风流。

向日还轻举，因风更自由。不堪思汴岸，千里到扬州。
赠宗静上人
雍陶（唐代）

世上方传教，山中未得归。闲花飘讲席，驯鸽污禅衣。

积雨谁过寺，残钟自掩扉。寒来垂顶帽，白发剃应稀。
寄宋使君
贯休（唐代）

寺倚乌龙腹，窗中见碧棱。空廊人画祖，古殿鹤窥灯。

风吼深松雪，炉寒一鼎冰。唯应谢内史，知此道心澄。
庐山白衣洞谒朱子祠
吴爚文（清代）

南渡《儒林传》，先生第一人。空山尚祠宇，众口枉缁磷。

红鹤有时去，青松终古春。匡庐初识面，惟觉此间真。
雨后神岭晚眺
吴与弼（明代）

烟收云敛夕阳残，高下青松远近山。白鸟自飞人自度，个中真意憺忘还。
又和
韦骧（宋代）

元丰嘉号改明年，万里江山色愈鲜。侍从旧臣承紫诏，拜恩如在御床前。
贤者之孝二百四十首·柳下惠
林同（宋代）

忍於父母国，去此欲何之。
所以柳下季，三为鲁士师。
正月十二日夜同助甫过李子藩赋二首得湖西二字 其二
宗臣（明代）

紫箫吹散夜乌栖，万户春星隰马蹄。玉女霓裳知有曲，春风莫到帝城西。
和微之诗二十三首。和望晓
白居易（唐代）

休吟稽山晓，听咏秦城旦。鸣鸡初有声，宿鸟犹未散。

丁丁漏向尽，冬冬鼓过半。南山青沈沈，东方白漫漫。

街心若流水，城角如断岸。星河稍隅落，宫阙方轮焕。

朝车雷四合，骑火星一贯。赫奕冠盖盛，荧煌朱紫烂。

沙堤亘蟆池，市路绕龙断。白日忽照耀，红尘纷散乱。

贵教过客避，荣任行人看。祥烟满虚空，春色无边畔。

鹓行候晷刻，龙尾登霄汉。台殿暖宜攀，风光晴可玩。

草铺地茵褥，云卷天帏幔。莺杂佩锵锵，花饶衣粲粲。

何言终日乐，独起临风叹。叹我同心人，一别春七换。

相望山隔碍，欲去官羁绊。何日到江东，超然似张翰。
闻德音入蜀
萧元之（宋代）

蜀山万里外，圣主得遥闻。
归使愁无路，遗黎泣见君。
千年文物郡，百战虎狼群。
才退惭司马，无因写檄文。
第一百六十九
文天祥（宋代）

今吾抱何恨，恨无匡复姿。
含笑看吴钩，回首蛟龙池。
次韵何师与梅花二绝示刘凝远 其一
周紫芝（宋代）

月姊宫前玉树春，杏花菖叶不同村。多情谁道天无意，先与梅花雨露恩。
贺新郎（代寿赵饶州）
张辑（宋代）

绿荫凉尊俎。映双旌、飞翻新带，日边恩露。千里湖山添鲜碧，玉宇光浮眉妩。料范老、应难独步。君亦胸中兵十万，把甘霖、小小春东楚。江上早，一犁雨。

赤城霞起连天姥。有丹经、亲曾密授，八篇奇语。道骨仙风骑鲸客，合侍红云帝所。且画戟、清香时度。散入邦人箫鼓里，恰春留、芍药丛歌舞。还更诵，大鹏赋。
题周南卿品茶图
刘开（清代）

午窗睡起间花落，酒香不解秋怀渴。茶铛风细炉烟清，半瓯绿浅浓如酪。

东坡酷爱密云龙，君之嗜好毋乃同。《茶经》熟读意未足，制器精巧非人工。

饮虽小道总师古，我宗杜康君陆羽。座上休夸醒酒功，酌久才知味甘苦。

品茶品水须两全，水清宜用活火煎。问君日试西湖水，何似金山第一泉。
晚晴
周玉如（明代）

久雨愁无极，斜阳喜乍开。
树披残霭出，山挟断云来。
的历穿花径，逶迤过渚台。
更须林月上，清赏一追陪。
夜坐忆刘玉渊三首
白玉蟾（宋代）

多多泻酒愁无况，久久吟诗淡有情。
花作雪飞深一寸，月随云上恰三更。
久住投机偈
普愿（唐代）

今日还乡入大门，南泉亲道遍乾坤。法法分明皆祖父，回头惭愧好儿孙。
晋陵喜闻于子遂庵归里却寄十二韵
潘高（明代）

八月风露清，林端枣红皱。喜我故人归，归与穷昏昼。

离绪依僮仆，欢情隔老幼。如此二十年，思之令人瘦。

似我客京华，卖文救颠仆。官长怕逢迎，溪田忆耕耨。

悠悠寄征旆，披披拂归袖。及来故山边，壶榼争相就。

懒说短长亭，梦惊东西堠。翻思君在远，岁月荒难究。

去者松楸古，来者年齿茂。君犹住燕山，缥缈亲句读。

如今事已然，志愿颇稍售。出入有儿郎，孙亦复娟秀。

茗碗列前轩，炉香置几右。主客醵钱刀，亲朋罗饤饾。

笑语多旧事，契阔喜新觏。时杂往来客，中有草木臭。

是时江南天，烟雨寒橘柚。明当少有携，一醉为君寿。
过东郊故园追和家大人韵
王誉昌（清代）

昔年亭馆筑城闉，此日重游自怆神。十亩仅传三世业，一身已怆两朝人。

门前碧草埋荒径，楼上青山认旧邻。记得趋庭分彩笔，也教题咏药栏春。
牛善长公郎入国学
李塨（清代）

五公山下授遗笺，长著征西第一鞭。更看阿戎宾上国，猿公飞剑晚霜天。
寻梅十首 其十
徐瑞（宋代）

十亩荒园野水边，尽栽梅树不论钱。珍重木瓢任真率，年年携此醉花前。
赠刘司户
李商隐（唐代）

江风吹浪动云根，重碇危樯白日昏。
已断燕鸿初起势，更惊骚客后归魂。
汉廷急诏谁先入，楚路高歌自欲翻。
万里相逢欢复泣，凤巢西隔九重门。
闻相公三兄小园置宴，以元衡寓直，因寄上兼
武元衡（唐代）

休沐限中禁，家山传胜游。露寒潘省夜，木落庾园秋。
兰菊回幽潘，壶觞洽旧俦。位高天禄阁，词异畔牢愁。
孤思琴先觉，驰晖水竞流。明朝不相见，清祀在圜丘。
微雨三首 其三
赵蕃（宋代）

云深不见山，雨密还遮树。相见说相思，相思说何处。
为被虏妇作
潘文虎（宋代）

泥滑滑，泥滑滑，
脱了绣鞋脱罗袜。前营上马忙起行，
后队搭驼疾催发。行来数里日已低，
北望燕京在天末。朝来传令更可怪，
落后行迟都砍杀。
真宗汾阴礼毕亲谢元德皇后室三首 其二 奉俎用《丰安》。
郊庙朝会歌辞（宋代）

乐铿金石，俎奉牺牲。九成斯奏，五教爰行。
走笔次韵察推见别二篇
苏颂（宋代）

老爱诗书志益坚，不成鱼网谩临渊。
幽居喜见新松菊，病目愁看旧简编。
事任间忙常自适，心忘毁誉敢求全。
知君有意论骚雅，何日从容话极玄。
祁国正献公挽歌三首
司马光（宋代）

先子同乌府，知音诚皦然。
脱縗来拜伏，抚首辱哀怜。
迨此泉扃掩，空悲尘纲牵。
无由怀酒絮，撇涕望新阡。
和王相公题中书丛竹寄上元相公
郎士元（唐代）

多时仙掖里，色并翠琅玕.幽意含烟月，清阴庇蕙兰。

枝繁宜露重，叶老爱天寒。竟日双鸾止，孤吟为一看。
玉泉山杂咏十六首 其十二 罗汉洞
弘历（清代）

何年驻锡应真群，坐席霏微花雨芬。试问维摩著也未，辨才到此竟难分。
息壤诗
苏轼（宋代）

帝息此壤，以藩幽台。
有神司之，随取而培。
帝敕下民，无敢或开。
惟帝不言，以雷以雨。
惟民知之，幸帝之怒。
帝茫不知，谁敢以告。
帝怒不常，下土是震。
使民前知，是役於民。
无是坟者，谁取谁干。
惟其的之，是以射之。
和张君春晓园
黎廷瑞（宋代）

知道芳菲只恁休，也应秉烛及春游。
来牛去马乾坤老，旧燕新鸿岁月流。
千里空劳芳草梦，一樽聊慰落花愁。
桃源只在扁舟外，说著仙郎却缪悠。
吴仲恭翠微楼九日落成和谢皋羽
方梓（宋代）

新楼招乐偶今朝，与客登临四望遥。竹日晖晖侵酒斝，松风沥沥响诗瓢。

横烟曲径樵初过，落鹜空江叶正飘。看取他年欹醉帽，还思簪菊旧垂髫。
送介翁兄自扬州还南城
罗公升（宋代）

声满对松县，功成浮海船。
去随骑鹤侣，归访擘鳞仙。
马首吟情溢，鸳屏别梦牵。
相思不惮暑，计日话灯前。
俊老行送林次中赴都司
徐积（宋代）

熙宁察院一开口，谁人胆落御史手。其时面坚黑髭须，力欲回史气冲斗。

一从蹭蹬作外官，所居不苟心迹安。刚不可回坚不变，头如霜雪心如丹。

所以论者悦而服，所养有义其质端。东西南北二十载，一朝有敕却召还。

皂囊封上晓班肃，绣衣步入秋霜寒。义有所徇乞得身，白日降下史上人。

黄金龙节青囊印，赤帷熊乘朱斑轮。以其馀才修职分，以其馀力娱精神。

望淮楼上对秋色，玉女花前泣晚春。时时共帐过南郭，来就陶潜漉酒巾。

与人论事不必合，直无所苟气色真。持此以往无不可，古人所以为正臣。

淮南一路事如草，嘉苗恶莠俱分了。中心皎皎如斯乎，外计区区何足道。

两宫日月方齐明，群公戮力营太平。公议急须招俊老，清风先已过南京。
春晓
林昉（宋代）

薄衣初试晓寒轻，云阁残阴雨弄晴。
落去好花微有恨，生来野弄半无名。
丹心爱国劳难破，白发欺人镊又生。
瘦绕石栏三十匝，绿杨何处脆莺声。
留别威清官署 其一
严澄华（清代）

容易流光过两春，却从临去倍伤神。名花也解留人住，又向枝头著意新。
舟中留别炅庵苍崖
杨慎（明代）

梦醒浑疑未别离，止舟却喜似归时。情亲千里劳相送，衰病三秋指远期。

闾左又兴秦戌役，殿前曾识汉官仪。琵琶商妇君休听，恐动王涯贝锦辞。
和鲍守次韵林德祖十四首
傅察（宋代）

佐县三年敢意轻，掾曹还许暂平亭。
齿延屡醉争扶白，嗣响非工愧取青。
自此浮鸥容海浪，幸同驯鹿傍车屏。
从今已恐终更去，怅望参商量别星。
延平次赵纠曹韵十四首·熙春台
陈宓（宋代）

我乘凋瘵后，未省见花开。
安得一千里，同携登此台。
杂兴三首 其三
李纲（宋代）

尽日篮舆山水中，每逢佳处慰飘蓬。拂云古木阴阴日，夹岸脩飘细细风。

远岫长溪千里碧，断霞残照半天红。殊方景物随时好，却恨登临无与同。
次韵元不伐暮春再游俞氏园期任道卿刘长孺不至
周紫芝（宋代）

素心失前期，幽事萦老念。小筑犹未成，残年作逋欠。

五字俯见犹，光芒肯收敛。遐想徒意消，从游知礼僭。

流离兵盗馀，有籍犹未占。尚想南冈花，依依弄残艳。

栖迟倘会意，往返殊未厌。如何两公子，盟寒久无验。

我语良可删，公当为磨玷。载酒苦未能，兹焉负深歉。
赠冯慕冈二首（冯时在诏狱）
王士骐（明代）

伏枕高斋有所思，诸贤莫讶拜恩迟。
圣躬不豫仓皇日，正是累臣请代时。
送赵知县归天台
陈允平（宋代）

自是中朝柱石材，西风尘土暗蒿莱。
河阳县里花初放，彭泽门前柳未栽。
准拟鸣珂来凤沼，徘徊抱玉下鸟台。
明朝琴鹤归何处，三迳故园多绿苔。
春晚即事
戴炳（宋代）

春郊农务急，野岸水痕高。蒲渚鸣姑恶，桑林啭伯劳。

整栏扶芍药，搴网护樱桃。不改穷居乐，何妨见二毛。
上元日山海关即事
许兆椿（清代）

春月初圆第一宵，别离草草路迢迢。还家梦是今朝好，明日关城隔更遥。
一径野花落孤舟春水生画
张宁（明代）

林外春阴晓风作，门径幽深野花落。东家春色过西家，井口篱花乱漂泊。

溪头新水绕门生，扁舟一叶轻如萍。杜陵老病烟波远，欲载诗愁过洞庭。
高阳台（陈君衡游未还，周公谨有怀人之赋，倚歌和之）
王沂孙（宋代）

驼褐轻装，狨鞯小队，冰河夜渡流澌。朔雪平沙，飞花乱拂蛾眉。琵琶已是凄凉调，更赋情、不比当时。想如今，人在龙庭，初劝金卮。

一枝芳信应难寄，向山边水际，独抱相思。江雁孤回，天涯人自归迟。归来依旧秦淮碧，问此愁、还有谁知。对东风，空似垂杨，零乱千丝。
燕居十六首
彭龟年（宋代）

迂辔不难为，长愁与我违。
忍贫胜忍辱，免被好人嗤。
送从叔遵禹如白河
罗洪先（明代）

弱冠振孤翰，芳襟逐二难。荆花春苑紫，竹叶暮江寒。

日向长安近，云依故国看。丁宁万里翼，莫向一枝安。
晚泊同安林明府携酒相过戏集杜陵句为醉歌行
黄公度（宋代）

疾风吹尘暗河县，去马来牛不复辨。
黄昏始扣主人门，置酒张灯促华馔。
夜如何其初促膝，人生会合难再得。
簿书何急来相仍，且将欵曲终今夕。
腐儒衰晚谬通籍，射策君门期第一。
天门日射黄金榜，自怪一日声辉赫。
三年奔走空皮骨，足茧荒山转愁疾。
未有涓埃答圣朝，途穷反遭俗眼白。
怀抱何时得好开，生前相遇且衔杯。
儒术於我何有哉，黄帽青鞋归去来。
山中 其二
文天祥（宋代）

倏忽当年遇，蒙茸几度披。水霞明画卷，草树幻骚词。

鸟过目不瞬，江流意自迟。世人空黑白，一色看坡棋。
洗钵潭
邢允中（唐代）

潭水澄初地，长为洗钵供。已能降虎豹，不问揽鱼龙。

溅沫溪莎碧，疏流石濑重。此中清净理，继迹有禅宗。
访陈筠心
汤鹏（清代）

酒力如山百感平，非狂非圣一迂生。未成四十元为福，便说林泉似不情。

埋照汝应师阮籍，啖名吾亦笑黄琼。短车破帽长安道，憔悴人间吏隐并。
寄题曾璇石年兄施造永济桥
邓云霄（明代）

高蹑虹桥似步虚，欢声雷动跃龙鱼。神驱海石工先就，人度金绳乐有馀。

望去七星天上水，归来驷马日边车。问君待月凭栏处，半夜曾传父老书。
满江红 其一 登芜湖塔绝顶，用辛弃疾韵
董元恺（清代）

拾级而登，跨江表、曾霄突立。凭槛望、烟帆沙鸟，连樯风急。

霞映楼船百仗火，云横铁锁千寻壁。问何时、天堑限江南，谁曾识。

栏杆外，衣沾湿。铃甋下，珠摇滴。向苍苍搔首，遥遥空碧。

俯仰自悲身世事，奔驰空洒杨朱泣。拟过江、也学贩缯人，同为客。
次大人韵二首
李流谦（宋代）

六品官资叵厌卑，高怀自不入时宜。
却寻清渭归垂钓，犹向钧时忆射麋。
长日只凭诗遣闷，暮年全藉酒扶衰。
早将鵩赋胸中了，贾谊何忧绛灌疑。
偈颂一百零二首 其三十四
释绍昙（宋代）

冬至日舒长，这个长多少。虚空为尺不能量，蟭螟眼中盛恰好。

盛恰好，衒惑神光，迷逢达磨。
高新甫云崖
薛嵎（宋代）

步步危机死不知，白云深处最平夷。
猨啼鹤唳非无意，才近高人便入诗。
牧马山道中
范成大（宋代）

土桥茅屋两三家，竹里鸣泉漱白沙。
春色恼人无畔岸，乱飘风袖拂梅花。
病中书事上集贤钱侍郎
王禹偁（宋代）

力疾奉期谒，归来倦送迎。
老为儒术误，瘦爱道装轻。
罗药幽香散，移琴细韵生。
晨餐渐有味，笋蕨倍关情。
晋宗庙歌十一首 其十 飨神歌
傅玄（魏晋）

曰晋是常。享祀时序。宗庙致敬。礼乐具举。惟其来祭。

普天率土。牺樽既奠。清酤既载。亦有和羹。荐羞斯备。

蒸蒸永慕。感时兴思。登歌奏舞。神乐其和。祖考来格。

佑我邦家。敷天之下。罔不休嘉。肃肃在位。济济臣工。

四海来格。礼仪有容。钟鼓振。管弦理。舞开元。歌永始。

神胥乐兮。肃肃在位。臣工济济。小大咸敬。上下有礼。

理管弦。振鼓钟。舞象德。歌咏功。神胥乐兮。肃肃在位。

有来雍雍。穆穆天子。相维辟公。礼有仪。乐有则。舞象功。

歌咏德。神胥乐兮。
榴皮题壁
孙唐卿（宋代）

碧眼仙人曾着句，玉堂学士继其馀。
只今虽说西邻富，争是东庵有异书。
韶州岁事十首 其三
何吾驺（明代）

和风缓缓散轻霜，襆被床头挹酒香。休讯南来书到否，挥杯看剑意俱长。
题扇二十四首
曹勋（宋代）

惯向青林与碧溪，幽居竹石自相宜。
种成满眼花堆锦，开落如今总不知。
期高公子不至分韵得佳字
唐之淳（明代）

坐起对凉雨，绿苔生碧阶。如何跬步间，竟作万里乖。

远雁送秋跬，白云满秦淮。所思如钟山，日夕空自佳。

何能一飞堕，翔泳展中怀。
姚国秀十咏 其五 圆山
陈普（宋代）

道人见此山，指作太极图。中宵挂明月，请看头上无。
绣岭风清
刘侨（明代）

玉节新承出帝京，辚辚骢马向孤城。路通曲径峦飞翠，水泻悬崖电激鸣。

古木离离迟日晓，山亭习习午风清。鸾车羽饰停骖后，千载人传豸史荣。
秋宿诗僧云英房因赠
杜荀鹤（唐代）

贾岛怜无可，都缘数句诗。君虽是后辈，我谓过当时。

溪浪和星动，松阴带鹤移。同吟到明坐，此道淡谁知。
送朱九龄
王禹称（宋代）

吏隐不求贵，亲老不择禄。之子有俊才，弱冠中正鹄。

弗坠先人业，何惭有道谷。一命佐砀山，枳棘聊容足。

再命宰嘉兴，丝桐几易俗。率身甘菜茹，养母求粱肉。

承颜苟不亏，折腰未为辱。解印无馀赀，舟中只琴筑。

十口寄淮泗，一身来辇毂。又说东南行，秋风江水渌。

鄱阳古名郡，赤金流山谷。每岁鼓钱刀，从来设官局。

还得便高堂，无辞縻逸躅。飏帆江湖思，木脱天地肃。

枫叶紫斓斑，蓼花红𦋏𦌊。津吏晓来迎，溪僧夜留宿。

至止事方简，优游从所欲。江城丰稻粱，水市多鱼蔌。

三载奉甘饴，百钱饱家族。自有綵衣华，勿叹蓝袍绿。

行年未三十，气壮颜如玉。行义日以闻，焉能长碌碌。

终列侍臣班，耀我同年录。且赋白华诗，唱作离筵曲。
午日以杏实榴花馈开府谭公
顾璘（明代）

蜜脾已酿东林杏，腥血仍妆后苑榴。莫道端阳浑寂寞，也脩时令荐王侯。
渔歌
陆游（宋代）

斜阳收尽暮烟青，嫋嫋渔歌起远汀。
商略野人何所恨，数声哀绝不堪听。
失题
白居易（唐代）

石榴枝上花千朵，荷叶杯中酒十分。
满院弟兄皆痛饮，就中大户不如君。
上元夜招沈宗师不至闻已赴郡会作二绝戏之 其一
吕本中（宋代）

灯火满城公不来，为公雕句洗尘埃。春愁不到城西寺，更约梅花缓缓开。
忆雪歌
李洪（宋代）

前年吴兴雪三尺，街头十日无行迹。
南山千峰蟠玉虬，太湖万顷鎔银色。
腐儒冻死但长哦，男呻女吟空四壁。
去年强邻窥淮淝，铁马成群来塞北，
将军授钺横雕戈，雪满弓韬对勍敌。
捷书夜到甘泉宫，玉靶角弓自天锡。
已观积甲熊耳齐，坐觉洗兵天河窄。
今年腊尽寓东瓯，地接炎方少三白。
梅梢柳眼漏泄春，笋茁兰芽遽堪摘。
冬深未省见冰霜，挟纩无旗了况狐腋。
朝来北风吹石裂，海气岚烟乱山碧。
遐想瑞叶舞层霄，剪裁不费造化力。
丰年一饱戴君恩，比屋千家消疠疫。
长江远近要舒发，深恐阳骄无宿麦。
徒披鹤氅怀兔园，速成遣祥霙慰北客。
对酒二首 其二
陆游（宋代）

密污持苫屋，寒芦用织帘。彘肩柴熟罨，莼菜豉初添。

黄甲如盘大，红丁似蜜甜。街头桑叶落，相唤指青帘。
戏萧高风曾孟声二友二首
罗公升（宋代）

飞鸿响遥空，抱弋空遗影。
游鳞纵前川，把钓睨枯井。
相看各如梦，欲求几延颈。
劳心纵有获，所获仅蛙黾。
行人见之笑，千唤不一省。
沧溟四无边，尽纳天地境。
巨鳌载三山，未足污吾绠。
相顾作清游，濯足壶峤顶。
蓬莱阁观海歌
慕昌溎（清代）

蓬莱杰阁凌长空，东海名胜常称雄。俯窥沧溟渺不极，蜃市变称虚无中。

我本好奇逸兴发，一尊特向高台设。是时澹日过朝晡，海云如墨浪翻雪。

狂飙骤起万山昏，长天吹破青铜色。惊涛漰湃岛屿动，喧豗震裂老蛟窟。

骊龙怒起战翔阳，水上浮光明复灭。大鱼鼓鬣似奔雷，百川一吸喷成沫。

有如钱塘破阵舞，百灵恍惚纷出没。冯夷击鼓天吴歌，耳目惝{忄羊}心惊绝。

云开风静波浪恬，神山遥望青巉巉。玉妃素女向我笑，金枝翠羽藏烟岚。

海阔天空万籁绝，无言独下潮海庵。归途衣袂风袅袅，好趁夕阳听水鸟。

红尘回首望高楼，杨花乱舞山城道。
贺秘书王丞南郊摄将军
张籍（唐代）

正初天子亲郊礼，诏摄将军领卫兵。斜带银刀入黄道，

先随玉卫到青城。坛边不在千官位，仗外唯闻再拜声。

共喜与君逢此日，病中无计得随行。
陈张甘三道士和篇继至用元韵并谢之
王炎（宋代）

疑有幽人是少微，支筇特地叩岩扉。
清风度竹邀人住，暗水浮岩送客归。
鹤在青田违毕弋，琴号白雪绕纹徽。
明朝回首云山隔，扑扑红尘又满衣。
题范文正公祠堂
李深（唐代）

一章奏免鸟衔茶，惠及饶民几万家。
遗老至今怀德政，为余谈此屡咨嗟。
赠张濆榜头被驳落
赵嘏（唐代）

莫向花前泣酒杯，谪仙依旧是仙才。

犹堪与世为祥瑞，曾到蓬山顶上来。
十二月二十七日大雪中过吉水小盘渡西归三首
杨万里（宋代）

腊残滕六不归家，白昼乘风撒玉沙。
旋种琼田茁瑶草，更栽琪树著银花。
存没口号
苏泂（宋代）

唐家不靖自牛李，党籍何劳口舌争。
莫说纷纷倒元佑，古来平国用阿衡。
送张景纯
李复（宋代）

我居杜陵君淮东，平生南北马牛风。
云山一日邂逅见，草木千里臭味同。
今朝归心逐社燕，他日付书随春鸿。
不堪立马向日暮，索莫酒散秋堂空。
上曾二丈仲成
王之望（宋代）

湖海元龙气尚豪，笑谈谁料已霜毛。
文章家法西京在，兄弟才名北斗高。
欲取功名酬老大，岂将州县叹徒劳。
登坛不独风骚将，出幕他年看节旄。
看蒋玉父有珍炙膏肓
王迈（宋代）

炷匀剧炎火，端躬如泰山。
医师工指授，竖子觉毛寒。
铁脊梁须壮，银河水不乾。
明知宁忍痛，绝欲信为难。
九日山拜姜相遗像
胡仲弓（宋代）

别驾元来是重臣，穷通不足累其身。
直言悟主成遗恨，劲凶如公能几人。
泉泻冢堂垂鹤泪，苔封碑石剥龙鳞。
至今绘像丹青手，难写灵台一点真。
秦洞
赵希鹗（宋代）

白鸥曾此识机心，渭水翻波自不禁。
当日尚嫌文网阔，后来谁测武陵深。
西风落叶吹秦晋，流水桃花迭古今。
世岂避人人避世，九垓同此夕阳阴。
寒食宿陈公塘上
徐铉（宋代）

垂杨界官道，茅屋倚高坡。月下春塘水，风中牧竖歌。

折花闲立久，对酒远情多。今夜孤亭梦，悠扬奈尔何。
次韵草堂主人雨中十首 其一
周紫芝（宋代）

反锁衡门谁复开，草堂殊不见兵埃。雄风斜卷云头去，雌霓横遮雨脚回。
酬范思远
张方平（宋代）

阴阳万变始三画，天地大法都九畴。斯文滥觞日增广，淳源已溃分千流。

举而错之为事业，典诰始勋终乎周。尼父将圣生无位，一王遗法存春秋。

化成天下文之大，岂事章句矜雕锼。道经战国遂榛莽，赖汉诸儒勤耘耰。

然其文物比三代，高曾下视云来幽。唐时师匠多磊落，昌黎把钺为之酋。

姬公端冕明堂位，八门四面群小侯。嗟时迦老驾异说，吾儒路阻行无邮。

可怜韩子独强介，抗颜不为缁黄羞。惟余碌碌谬庸者，蓬头风转萍波浮。

出言疏阔触忌讳，倦游四国无人收。夫君家公世才杰，士林向景称英游。

是故落然来北海，登门如到神仙洲。贻诗旅人定交分，所期者大将安酬。

爽如高秋望霁景，壮如拔戟逐挟辀。两敦六瑚见古器，黄钟大吕闻鸣球。

伟哉志趣规取远，古人之善今人仇。直须摆脱忽回视，远趋董贾为朋俦。

此心可以厚风俗，此文可以扬天休。誓将它日同利涉，我为之楫君为舟。
入冬半月馀二麦未种忽然一雨
丘葵（宋代）

村庄三日雨，清晓怯凭栏。洒地纷纷白，随风阵阵寒。

不愁客衣薄，且为老农欢。已有芃芃意，来春岁计宽。
游天竺灵隐三绝
胡仲弓（宋代）

冷泉亭角坐移时，试看孤峰飞不飞。
峰自不飞人自醉，暮鸦栖了更忘归。
书山阴驿
黄庚（元代）

迢递三山道，重来感旧游。
潮声寒带雨，山色淡生秋。
寄驿通乡信，题诗记旅愁。
江湖十年客，两度到西州。
呈明叔七首
赵蕃（宋代）

近郭梅开应已多，几思扶策奈慵何。
兴来起觅墙阴树，点检无花除病柯。
蟾宫曲·弊裘尘土压征鞍
白贲（元代）

弊裘尘土压征鞍鞭倦袅芦花，弓剑萧萧，一径入烟霞。动羁怀西风木叶秋水兼葭，千点万点老树昏鸦，三行两行写长空哑哑雁落平沙。曲岸西边近水湾鱼网纶竿钓槎，断桥东壁傍溪山竹篱茅舍人家。满山满谷，红叶黄花，正是伤感凄凉时候，离人又在天涯。
魏鍊师四松画轴
李彭（宋代）

四松在涧壑，岁晚乃更奇。萧然如黄绮，傲岸不可追。

谁将谈天口，掉舌聊见移。由来拂东绢，写此霜雪姿。

便有松上雨，催我窗间诗。翻思斸青冥，采药堪扶衰。

当年丹青手，开辟造化随。既有圯下约，子行何后期。
闻莺
吴锡畴（宋代）

湖边春压柳丝低，云淡风轻一杖藜。伐木诗亡交道绝，绵蛮空为尽情啼。
归自寿昌
徐侨（宋代）

舟子长歌下急滩，江风吹我怯衣单。
一轮明月为谁好，无限清光照夜寒。
碧梧翠竹堂以碧梧栖老凤凰枝分韵得凤字
陆仁（元代）

张宴池馆夕，酥凝酒微冻。明月流绮疏，华灯照阴洞。

翠琯袅遗音，朱弦细成弄。徙倚桐花原，相期听鸣凤。
林塘腊候
羊士谔（唐代）

南国冰霜晚，年华已暗归。闲招别馆客，远念故山薇。

野艇虚还触，笼禽倦更飞。忘言亦何事，酣赏步清辉。
送五清先生赴浙江提学歌
何景明（明代）

天台文宿冲紫霄，先生奉敕驰星轺。越山桃李花万树，春色早星钱塘潮。

忆昨先生遭斥逐，漂泊湖湘望巴蜀。九江鸿雁春冥冥，七泽龙蛇昼盘曲。

洞庭天高急霜霰，冰河雪岸开燕甸。北来骢马一日闻，倾都走识先生面。

十年卜筑楚村墟，万里今瞻汉宫殿。当朝门生贵不少，先皇学士人犹见。

金门谁留供奉班，银鱼旧锡恩荣宴。长安春回独回首，翠烟渐入龙池柳。

蓟门禹穴自此分，送饯先生百壶酒。丈夫轗轲心不疑，贤圣流离古来有。

已看身作指南车，况复名高悬北斗。隋珠和璧世珍重，眼前点毁终难动。

圣人不久奏云门，海内近亦求梁栋。琴瑟须聆清庙音，豫章且待明堂用。

我闻衡岳与天参，七十二峰江汉南。不然从此可栖息，无使天柱石鼓空巉岩。
太上皇帝合端午帖子词
汪应辰（宋代）

年年时节近天申，喜气欢声逐日新。
请祝圣人如一口，定知德寿万年春。
何司业挽词
楼钥（宋代）

肮脏阳司业，作州如理家。
源流知有自，悃愊信无华。
方喜亨途远，俄惊暮景斜。
伤心倾盖旧，何处望东嘉。
题崇圣寺（寺，故行宫也）
许浑（唐代）

西林本行殿，池榭日坡阤.雨过水初涨，云开山渐多。

晓街垂御柳，秋院闭宫莎。借问龙归处，鼎湖空碧波。
交趾境丘温县
陈孚（元代）

九月出蓟门，北风吹雪衣裘温。正月至交趾，赤日烧空汗如水。

天涯海角茫茫路，马蹄声里光阴度。万里长空一飞絮，飘飘知复堕何处。

夜瞻天极思郁结，臣身南峤心北阙。愿颂圣皇如天福，早见涂山班万玉。
春日偕同人登德沟文昌阁
路璜（清代）

连朝密雨静柴扉，小霁携朋踏翠微。孤磬远随流水度，危楼斜倚暮云飞。

桥通芳草迷游屐，烟锁垂杨隐钓矶。到此尘心浑不染，乱峰高处落霞晖。
赠王先生
王灼（宋代）

陇种健儿须如棘，幼事秦府持鞭靮。
战尘扑面心已灰，径上三峰弄泉石。
乾坤变化五百年，人间未识地行仙。
布裘落魄荆州市，丹经秘法为君传。
散尽千金何所有，腹有气作蛟龙吼。
功成直欲凌紫虚，尚爱岷岷山下酒。
年来我亦厌樊笼，乞取微言为指踪。
君不见叶县双凫缑岭鹤，古来度世多吾宗。
龙学张彦父挽词
周必大（宋代）

岂弟基岩邑，名声起使华。
台评扶国是，谏纸合谟嘉。
念昔陪东府，看公肃正衙。
班齐人立鹗，疏出字飞鸦。
汉履星辰远，江祠岁月赊。
负图官益峻，赐札礼弥加。
耄耋常称道，儿孙竞克家。
归全无一愧，殄瘁有长嗟。
真味堂
李之纯（宋代）

问渠真味若为言，不著盐梅也自全。
鼋鼎大夫徙染指，曲车公子谩流涎。
胸中已有五千卷，徽外更听三两弦。
此老清馋何所嗜，宦途嚼蜡已多年。
新艳
白居易（唐代）

云环独揰{右为乖}细蜻蜓，雪手轻柔玳瑁筝。
飞鴈一行挑玉柱，十三弦上语嘤嘤。
古意一首柬范雍亭刺史王四篁二尹
蒋敦复（清代）

消息无因问短琴，天风环佩托知音。谁怜骏马黄金骨，难悔姮娥碧海心。

日暮孤兰愁道远，天寒倦羽入林深。窗前一夜听檐铎，江上还为处女吟。
殷卿宅夜宴
张南史（唐代）

日暗城乌宿，天寒枥马嘶。词人留上客，妓女出中闺。

积雪连灯照，回廊映竹迷。太常今夜宴，谁不醉如泥。
三元洞
侯云松（清代）

巉岩恣幽讨，蹇步强济胜。得少未云足，因端委必竟。

悬崖亘奇石，势与山争横。牵确跻其巅，侧足未可并。

壮哉共贾勇，欲退孰容请。灵境奥而曲，蚁穴拓风磴。

下临不测江，惊眼眩难定。摄衣上杰阁，更极千里兴。

危栏各枝梧，缩手聊一凭。遥看天门山，拥髻晓妆靓。

朝朝画双蛾，淡抹照明镜。我闻温太真，犀焰逼蛟腥。

至今风涛声，俯瞰那敢听。翻身出幽谷，伛偻还折磬。

升高视空阔，荡荡江天净。捷宁羡猱飞，间足悦鸟性。

逡巡及山半，细草衬微径。驻足一回头，险绝气犹屏。
偈颂一百四十二首 其一四○
释广闻（宋代）

佛子住此地，踏著依前不相似。即是佛受用，切忌唤钟而作瓮。

经行及坐卧，常在于其中。鹤有九皋难翥翼，马无千里谩追风。
讲毕周礼诏赐御筵
胡宿（宋代）

典礼惟周旧，经文在鲁馀。西清开缥帙，东面授丹书。

访道前釐席，崇风厚石渠。研覃忘日旰，图绘极霞舒。

千载逢亨际，三冬罢讲初。圣怀轻璧马，慈宴乐蒲鱼。

妙技通神细，清商按曲徐。炉香分汉殿，鼎味出尧除。

诸老恩同醉，孤臣艺最疏。至仁何以报，忠义即琼琚。
乙酉春日
王苹（清代）

山无岁暮庚辰雪，柳少湖边癸亥春。自笑空堂双屐在，不知著出向何人。
新作锦亭程咏之提刑赋诗次其韵二首 其一
范成大（宋代）

飞鸿衔子谩纷纷，万里西游始识真。不管吴霜微点鬓，来看蜀锦烂争春。

倚阑定有司花女，秉烛仍留主夜神。异县赏心谁与共，故人新作坐中宾。
撼庭秋·别来音信千里
晏殊（宋代）

别来音信千里，恨此情难寄。碧纱秋月，梧桐夜雨，几回无寐。
楼纱目断，天遥云黯，只堪憔悴。念兰堂红烛，心长焰短，向人垂泪。
过小溪思王阳明先生口占
梁元柱（明代）

山村茅屋迥，野雉奠三城。此地曾传檄，何人壮请缨。

草肥连幕动，柳细别屯青。我亦劳于役，临岐一驻旌。
偈颂一百零二首
释绍昙（宋代）

秘魔擎叉，俱胝竖指。
邪法难扶，如何得是。
山僧冷地思量，不觉吞声饱气。
攻乎异端，斯害也矣。
观雪溪傍 其二
利登（宋代）

爱雪不能寐，凌晨步水滨。断梢惊宿鸟，倒竹碍行人。

叠叠畬堪数，层层屋顿匀。梅花无处认，唯觉暗香春。